Tocmai te-ai trezit dintr-o comă sau o suspendare criogenică sau din cine știe ce alt clișeu narativ improbabil. Te uiți în jur și-ți dai seama imediat că lumea nu mai e cum ai lăsat-o. E ca la revelionul ăla la care-ai ratat Anul Noul pentru că te-a prins miezul nopții la baie, numai că acum ai ratat Armaghedonul. Planeta a fost distrusă ori de o calamitate naturală, ori de o acțiune umană. De cele mai multe ori, cauza apocalipsei seamănă suspect de mult cu o controversă politică recentă pe care creatorii vor s-o comenteze.

Poate încălzirea globală a scăpat de sub control, așa cum ne așteptam. Sau poate că Războiul Rece nu a fâsâit, ci s-a încheiat cu o mie de explozii nucleare. Sau roboții și Internetul s-au răsculat împotriva noastră. În orice caz, important e că societatea s-a destrămat complet și cei rămași în viață au probleme mari în a supraviețui noii realități.

E unul dintre peisajele preferate ale creatorilor de jocuri. Toate studiourile care încearcă să spargă binomul Fantasy – Space Opera și să copieze și altceva în afară de Stăpânul Inelelor și Star Wars ajung invariabil în viitorul apropiat. Care e ori un viitor nasol – un cyberpunk gritty cu megacorporații, poluare și pericol la tot pasul – ori un viitor deloc, în care întreaga civilizație umană a fost redusă la niște mici grupuri răzlețe de supreviețuitori mai mult sau mai puțin pașnici, despărțiți de kilometri întregi de deșert.

Am vorbit cu câțiva creatori de jocuri video care au lucrat la jocuri post-apocaliptice și le-am cerut sfaturi care să ne ajute să facem față acestei lumi post-dezastru. Rămâne de văzut cât de înțeleaptă a fost decizia de a ne baza pe metodele de supraviețuire ale unor artiști, scriitori și programatori. Iar cum câte un sfârșit al lumii pare să fie anunțat la fiecare două săptămâni, am putea să avem răspunsul la întrebarea asta mult mai curând decât ne-ar conveni.

Nu toate apocalipsele sunt egale

Atât Wasteland, cât și urmașul său spiritual, Fallout, s-au inspirat puternic pentru setting-ul lor din seria de filme Mad Max, care a încetățenit cumva idea de peisaj post-apocaliptic ca fiind un deșert complet plat și lipsit aproape în totalitate de forme de viață - cel puțin de unele care să nu încerce să te omoare. Seria Mad Max e plasată în Australia, care este acoperită în proporție de 70% de deșert. (Cei mai răutăcioși sau mai neozeelandezi dintre noi ar spune chiar că diferențele dintre Australia lui Mad Max și cea contemporană sunt minimale.) Wasteland are loc în Arizona, această Australie a emisferei vestice. O bună parte din primele două jocuri Fallout are loc în California, dar într-o Californie devastată de atacurile nucleare care au distrus lumea veche și au adus-o la același nivel climateric cu Australia sau Arizona.